Folketing
2008-01-16

Når jeg ser sådan en oplysning, der ikke har kildehenvisning, studser jeg over den, og jeg har i modsætning til hr. Rasmus Prehn rent faktisk gjort mig den ulejlighed at kontakte journalisten. Det viser sig så, at det er ganske rigtigt, at han har snakket med en fra KL, men den her chefkonsulent fra KL siger jo ingen steder, hvor mange der er tale om. Hun siger, der er problemer i kommunerne med at nå tingene. Det, Socialrådgiverforeningen snakker om, er, at der er ubesatte stillinger. Men når jeg så spørger journalisten, svarer han, at han har ganget op, ud fra at der åbenbart er sådan en holdning i KL om, at de problemer er der overalt. Hvis man ganger 25 sager med 98, får man ca. 2.500 sager. At han får det tal til at være op mod 1.000, er simpelt hen så gennemført uvederhæftig journalistik. Jeg benægter ikke, at der er problemer, men man kan altså ikke diskutere på et så ukvalificeret, uvederhæftigt grundlag.